Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 61/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”CERISE DES COTEAUX DU VENTOUX”

EU-nro: PGI-FR-02446 – 3.1.2019

SAN ( )SMM (X)

1. Nimi (nimet)

”Cerise des coteaux du Ventoux”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 : Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Cerise des coteaux du Ventoux” on syötäväksi tarkoitettu ja väriltään punainen kirsikka, jota saadaan lajikkeista Prunus Avium L., Prunus Cerasus L. tai niiden hybrideistä. Kirsikat toimitetaan kuluttajille tuoreena, ja niiden ominaisuudet ovat seuraavat:

— Kirsikan läpimitta on vähintään 24 mm. Laatikossa olevista kirsikoista enintään 5 prosenttia saa olla läpimitaltaan alle 24 mm, mutta yhdenkään kirsikan läpimitta ei saa olla 22 mm tai vähemmän.

— Täyden kypsyyden määrittämisessä käytetään korjuukypsän kirsikan lajikohtaisesti määritettyjä kolmea värin vaihteluväliä ja vähimmäissokeripitoisuutta. Lajikkeet Hâtif Burlat, Summit Belge, Van, Géant d’Hedelfingen Folfer Väri CTIFL:n laatimilla koodeilla ilmaistuna 3–4 4–5 5–6 Vähimmäis-sokeripitoisuus 11,5° Brix-asteikolla mitattuna 12,5° Brix-asteikolla mitattuna 15° Brix-asteikolla mitattuna

— Väri on yhtenäinen jokaisessa samaa lajiketta sisältävässä astiassa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Toiminnot, jotka on toteutettava maantieteellisellä alueella, ovat tuotanto, sadonkorjuu, lajittelu ja luokittelu.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Suojatulla maantieteellisellä merkinnällä varustetut kirsikat pakataan pakkauksiin, joiden sisällön paino on enintään 6 kg. Jos rasioihin pakatut kirsikat kootaan laatikoihin, laatikot voivat olla tätä painavampia, mutta enintään 10 kg:aa, ja kunkin rasian enimmäispaino saa olla enintään 3 kg.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Elintarvikkeiden merkintöjä ja esillepanoa koskevan lainsäädännön mukaisten pakollisten mainintojen lisäksi merkinnöissä on oltava tuotteen rekisteröity nimi ja Euroopan unionin suojatun maantieteellisen merkinnän symboli samassa visuaalisessa kentässä.

4. Maantieteellisen alueen tarkka rajaus

Cerise des coteaux du Ventoux -kirsikan maantieteellinen alue käsittää Mont Ventoux’n vuoriylängöt alkaen lännessä Comtat Venaissin tasangosta ja ulottuen idässä Luberonin vuorijonoon Vauclusen departementissa. Se vastaa sitä aluetta, jolla Cerise des coteaux du Ventoux -kirsikoita tuotetaan ja jalostetaan.

Maantieteellinen alue kattaa seuraavat kunnat Vauclusen departementissa:

Ansouis, Apt, Aubignan, Auribeau, Le Barroux, La Bastidonne, Le Beaucet, Beaumettes, Beaumont-du-Ventoux, Bédoin, Blauvac, Bonnieux, Buoux, Cabrières-d'Aigues, Cabrières-d'Avignon, Cadenet, Caromb, Carpentras, Caseneuve, Castellet, Crestet, Crillon-le-Brave, Cucuron, Entrechaux, Flassan, Fontaine-de-Vaucluse, Gargas, Gignac, Gordes, Goult, Grambois, L’Isle sur la Sorgue, Joucas, Lacoste, Lafare, Lagnes, Lauris, Lioux, Lourmarin, Malaucène, Malemort-du-Comtat, Maubec, Mazan, Ménerbes, Mérindol, Méthamis, Modène, Mormoiron, La Motte-d'Aigues, Murs, Oppède, Pernes-les-Fontaines, Pertuis, Peypin-d'Aigues, Puget, Puyvert, Robion, La Roque-Alric, La Roque-sur-Pernes, Roussillon, Rustrel, Saignon, Saint-Didier, Saint-Hippolyte-le-Graveyron, Saint-Marcellin-lès-Vaison, Saint-Martin-de-Castillon, Saint-Martin-de-la-Brasque, Saint-Pantaléon, Saint-Pierre-de-Vassols, Saint-Romain-en-Viennois, Saint-Saturnin-lès-Apt, Sannes, Saumane-de-Vaucluse, Sivergues, Suzette, Taillades, La Tour-d'Aigues, Vaison-la-Romaine, Vaugines, Venasque, Viens, Villars, Villedieu, Villelaure ja Villes-sur-Auzon.

5. Yhteys maantieteelliseen alueeseen

Yhteys maantieteelliseen alueeseen perustuu Cerise des coteaux du Ventoux -kirsikoiden maineeseen ja erityiseen laatuun, jotka ovat seurausta alueen ilmastosta ja taitotiedosta. Kirsikkapuita kasvatetaan tuotantoalueella, jolla syötäväksi tarkoitetun punaisen kirsikan viljelyllä on vuosisatoja pitkä perinne, johon myös tuotteen maine perustuu. Kirsikat kypsyvät optimaalisen tasapainoisesti. Tämä johtuu maantieteellisen alueen luonnonoloihin liittyvistä tekijöistä, jotka ovat erityisen suotuisat, sekä kirsikoiden suuresta koosta, joka on yhteydessä puiden leikkaamiseen liittyvään osaamiseen.

Tällä tuotantoalueella kirsikan viljelyllä on vuosisatoja pitkät perinteet (ensimmäiset kirsikan merkitykseen tällä alueella viittaavat kirjalliset maininnat ovat peräisin 1600-luvulta). Alkuaikoina kirsikkaa tuotettiin pääasiassa perheiden omaan käyttöön. Puita kasvatetaan kotipuutarhoissa, mutta niitä istutetaan myös harvaan viljapeltojen keskelle ja rinteisiin. Alueella kasvatetaan perinteisesti syötäväksi tarkoitettua punaista kirsikkaa.

Cerise des coteaux du Ventoux -kirsikan maantieteellinen alue sijaitsee poikkeuksellisessa ympäristössä, joka rajoittuu Mont Ventoux -vuoreen sekä Vauclusen ja Luberonin vuorijonojen rinteisiin. Alueen korkeusero on 50–600 metriä. Alueella vallitsee Välimeren ilmasto, jolle on tyypillistä runsas auringonpaiste (2 760 tuntia vuodessa), sekä Mistral-tuuli (voimakas pohjoistuuli), joka kuitenkin heikkenee lähestyessään Mont Ventoux -vuorta. Yö- ja päivälämpötilan ero on suuri. Tämä johtuu kylmästä ilmamassasta, joka virtaa Mont Ventoux -vuoren huipulta (1 912 metrin korkeudessa).

Ajan kuluessa on kehitetty taitotietoa kasvatustavassa, jossa puita hoidetaan maasta käsin (”verger piéton”). Tämä helpottaa hedelmätarhan hoitoon liittyviä toimia (erityisesti leikkausta), ja poimijat ylettyvät paremmin marjoihin. Kaikki hedelmäpuut leikataan vuosittain, jotta tuotanto pysyy säännöllisenä ja ennen kaikkea jotta edistetään oikean kokoisten kirsikoiden tuotantoa.

Kirsikat poimitaan yksinomaan käsin. Poimijat ovat kokeneita, ja heidät on koulutettu käyttämään CTIFL:n (Centre Technique Interprofessionnel des Fruits et Légumes) laatimaa värikoodia. Tämän lajikekohtaisen värikoodin avulla poimija valitsee ne kirsikat, joiden sokeri- ja happopitoisuuden suhde on optimaalinen. CTIFL:n teknikot ovat vertailleet kunkin uuden tai vanhan lajikkeen väriä sekä sokeri- ja happopitoisuutta. Tällä tavoin he ovat määrittäneet optimaaliseksi väriksi sen, joka vastaa marjan parasta sokeri- ja happopitoisuuden suhdetta.

Lajittelu ja luokittelu tapahtuvat ensisijaisesti paikalla, vaikka erityisesti kirsikoille tarkoitettujen luokittelulaitteiden käyttöönotto 2000-luvun alussa onkin toisinaan muokannut järjestelyjä niin, että luokittelu on siirretty pakkauspaikalle. Riippumatta siitä, luokitellaanko kirsikat käsin vai koneellisesti, toimijalla on oltava riittävästi taitotietoa, jotta helposti rikkoutuvat marjat pysyvät ehjinä ja säilyttävät laatunsa. Näiden käytäntöjen avulla markkinoille voidaan saattaa kooltaan ja väriltään hyvin yhtenäisiä marjaeriä.

Hedelmätarhoihin on valikoitu kirsikkapuulajikkeita, jotka tuottavat suurikokoisia, kiinteitä, kiiltäviä ja maukkaita kirsikoita. Kaikki puut leikataan vuosittain. Tällä pyritään takamaan säännöllinen tuotanto ja ennen kaikkea edistämään suurikokoisten kirsikoiden tuotantoa.

Cerise des coteaux du Ventoux -kirsikoiden maine perustuu niiden suureen kokoon sekä siihen, että niitä on markkinoilla toukokuun alusta heinäkuun puoliväliin. Kirsikoita on saatavana markkinoilla yli kahden kuukauden ajan sen ansiosta, että luonnonolojen takia hedelmäpuita kasvatetaan eri korkeuksilla, ja siksi, että tarhoihin on istutettu lajikkeita, joiden marjat kypsyvät vaiheittain.

Tuotanto on taloudellisesti merkittävää, mitä osoittaa se, että alueelle on perustettu useita kirsikkatukkuliikkeitä. Vanhin niistä on vuonna 1902 perustettu Tour d'Aiguesin tukkuliike, jonka lisäksi tukkuliikkeitä on perustettu myös lähikuntiin. Tukkuliikkeet olivat avoinna päivittäin, ja lähettäjät tulivat ostamaan kirsikoita suoraan tuottajilta.

Tuotannon laajentuessa Ventoux’n kunnat perustivat vuonna 1960 yhteisen tukkuliikkeen Saint Didierin kuntaan.

Tämän jälkeen on 1960-luvulta alkaen avattu kolme kansallisesti merkittävässä asemassa olevaa tukkuliikettä (Marchés d’Intérêt Nationaux) Avignoniin, Chateaurenardiin ja Cavailloniin sekä lisäksi Carpentrasin tukkuliike. Tällä tavoin tarjonta ja kysyntä on avointa ja hintatiedot paremmin saatavilla.

Cerise des coteaux du Ventoux -kirsikat ovat syötäväksi tarkoitettuja kirsikoita, jotka toimitetaan kuluttajille tuoreina. Ne korjataan täyskypsinä eli kun ne vastaavat lajikekohtaisesti määritettyä CTIFL:n värikoodin vaihteluväliä ja vähimmäissokeripitoisuutta. Cerise des coteaux du Ventoux -kirsikoiden erityispiirteenä on, että niiden läpimitan on oltava vähintään 24 millimetriä. Lajittelussa ja luokittelussa toimijoiden taitotieto takaa sen, että pakkausten sisältö on kooltaan ja väriltään yhtenäinen.

Cerise des coteaux du Ventoux -kirsikka on tuote, jolla on erityisominaisuuksia ja historiallinen maine, ja sen tuottajilla on erityistä taitotietoa.

Tuotantoalueella vallitsevat poikkeukselliset ilmasto-olot, joille on ominaista runsas auringonpaiste ja pohjoisesta puhaltava Mistral-tuuli. Nämä olosuhteet vähentävät kasvitautien kehittymistä ja suosivat varhaissatoa suojaisassa ympäristössä ja sitä myöhäisempää satoa mitä korkeammalla kirsikkaa viljellään.

Maantieteellinen sijainti, jossa yö- ja päivälämpötilojen erot ovat huomattavia, suosii kypsien, värikkäiden ja kiinteiden kirsikoiden tuotantoa. Osoituksena kirsikanviljelykäytäntöjen onnistuneesta sopeuttamisesta olosuhteisiin on alueen tuotannon johtava asema koko maassa.

Myös oleelliset viljelytekniikat, kuten hedelmäpuiden säännöllinen leikkaus ja puiden hoito maasta käsin, ovat tekijöitä, joiden ansiosta saadaan säännöllisesti tuotettua laadultaan yhtenäisiä, täysin kypsiä ja suurikokoisia kirsikoita.

Lajittelu- ja luokittelutaidot pohjautuvat useiden tuottajasukupolvien perinteisestä osaamisesta saatuun kokemukseen. Niillä taataan, että kirsikkaerät ovat sekä kooltaan että väriltään yhtenäisiä.

Kirsikka rikkoutuu helposti, minkä vuoksi lajittelu/luokittelu on tehtävä nopeasti (48 tunnin kuluessa sadonkorjuusta) sellaisiin astioihin, jotka ovat tarpeeksi pieniä estämään marjoja murskaantumasta.

Cerise des coteaux du Ventoux -kirsikoiden mainetta on edistetty tuottajajärjestön viestintätoimilla jo yli 25 vuoden ajan. Kirsikoiden erinomaisen maineen ansiosta Ranskan presidentti esitteli tuotetta 21. kesäkuuta 2015 pidetyissä Ranskan näyttelypaviljongin avajaisissa Milanon maailmannäyttelyssä. Ne mainittiin myös lehtiartikkelissa seuraavasti: ”(…) laadukkaita tuotteita (…) [esiteltyjen] ranskalaisten marjojen [joukossa olivat] Cerise des coteaux du Ventoux -kirsikat (…)” (O&Q Hebdo -lehti, 21. kesäkuuta 2015). Tuotteen erityisominaisuuksia on esitelty useissa France Télévisions -yleisradioyhtiön reportaaseissa. Esimerkiksi 4. kesäkuuta 2019 klo 13.00 France 2 -kanavan uutisissa (nähtävänä myös francetvinfo.fr-verkkosivustolla) näytettiin toimijoiden työskentelyä Carpentrasin pohjoispuolella sijaitsevalla hedelmätilalla ja selitettiin, että ”myyntiin kelpaavat vain parhaat kirsikat (…) [ja] marjat lajitellaan käsin niiden koon (läpimitta yli 24 mm) ja värin mukaan”. Tämän lisäksi Cerise des coteaux du Ventoux -kirsikan tärkeimpiin ominaisuuksiin on viitattu erikoisalan lehdissä. Esimerkiksi Rungis Actualités -lehdessä todettiin toukokuussa 2019 seuraavaa: ”(…) marjojen kypsyys ja läpimitta, jonka on oltava yli 24 mm, (…) [sekä] joko manuaaliset tai mekaaniset lajittelumenetelmät”.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-CeriseCVentoux200619.pdf

(1) EUVL L 343, 14.12.2012, s. 1.